VSL sklep I Cpg 710/2001
Sodna praksa višjih sodišč, 2001-06-14

O tožbenem zahtevku tožeče stranke je zaradi obrazloženega ugovora dolžnika zoper sklep o izvršbi opr. št. Ig 99/03257 z dne 29.10.1999, odločilo pravdno sodišče s sodbo in sklepom opr. št. ... z dne ... Zato je po 2. odst. 3. člena, v zvezi s 1. odst. Tar. št. 2 Zakona o sodnih taksah (ZST) tožeča stranka kot tožnik v pravdnem postopku dolžna plačati tudi sodno takso za citirano sodbo in sklep.

Pritožbi se delno ugodi in se izpodbijani sklep razveljavi za znesek 1.200,00 SIT, v preostalem delu se pritožba zavrne in izpodbijani sklep potrdi.

Sodišče prve stopnje je z izpodbijanim sklepom odmerilo sodno takso za sodbo in sklep opr. št. I Pg 194/00-19 z dne 19.2.2001 v višini 13.200,00 SIT. Zoper sklep se je tožeča stranka pravočasno pritožila. Navedla je, da je nelogično, da plačuje sodne takse za nerazumljive sodbe, saj ji ni jasno ali je zahtevek na plačilo 525.000,00 SIT rešen pozitivno ali negativno. Sodno takso v znesku 24.000,00 SIT je plačala že 11.9.1999. Prosi, da višje sodišče naloži okrožnemu sodišču, da izda razumljivo sodbo in v kolikor je negativna, zadevo vrne v ponovno obravnavo. Pritožba je delno utemeljena. Sodišče druge stopnje ugotavlja, da je tožeča stranka dne 11.9.1999 na račun sodnih taks res plačala znesek 24.000,00 SIT, vendar pa pri tem zmotno meni, da je s tem zneskom plačala sodno takso za sodbo in sklep opr. št. ... z dne .... Iz Naloga za prenos Agencije Republike Slovenije za plačilni promet na list. št. 11 je namreč razvidno, da je bila s tem zneskom plačana v izvršilnem postopku Ig 99/03257 sodna taksa za predlog in sklep o izvršbi (1. tč. 2. odst. 4. člena, v zvezi z 2. odst. Tar. št. 1 in 3. odst. Tar. št. 2 Zakona o sodnih taksah). O tožbenem zahtevku tožeče stranke je zaradi obrazloženega ugovora dolžnika zoper sklep o izvršbi opr. št. Ig 99/03257 z dne 29.10.1999, odločilo pravdno sodišče s sodbo in sklepom opr. št. ... z dne ... Zato je po 2. odst. 3. člena, v zvezi s 1. odst. Tar. št. 2 Zakona o sodnih taksah (ZST) tožeča stranka kot tožnik v pravdnem postopku dolžna plačati tudi sodno takso za citirano sodbo in sklep. V skladu z 2. odst. 3. člena, v zvezi s 2. točko 2. odst. 4. člena ZST je taksna obveznost tožeče stranke za sodbo nastala, ko je bila glavna obravnava zaključena, to je dne 19.2.2001. Iz podatkov v spisu je razvidno, da je tožnica po prejemu opomina za plačilo takse za sodbo in sklep v znesku 24.000,00 SIT in opominske takse v znesku 3.000,00 SIT, dne 4.4.2000 (povratnica pri list. št. 27), z vlogo z dne 11.5.2001 zahtevala odmero dolžne takse. Zato je sodišče prve stopnje pravilno ravnalo, ko je skladno s 1. odst. 27. člena ZST z izpodbijanim sklepom odmerilo takso za sodbo in sklep. Pri tem sodišče druge stopnje ugotavlja, da je prvostopno sodišče dolgovano sodno takso po višini nepravilno odmerilo. Sodna taksa za sodbo in sklep znaša, upoštevajoč razširitev tožbenega zahtevka na glavni obravnavi dne 19.2.2001 na 546.600,00 SIT (3. odst. 25. člena ZST), 1.600 točk, kar je ob vrednosti točke 15,00 SIT na dan odmere 24.000,00 SIT. Na podlagi e. točke 7. odst. Tar. št. 2 ZST se v takso za odločbo všteje taksa za sklep o izvršbi na podlagi verodostojne listine. Taksa za sklep o izvršbi znaša 800 točk (2. odst. Tar. št. 1 ZST) oziroma ob vrednosti točke 15,00 SIT na dan izdaje opomina po 5. odst. 7. člena ZST 12.000,00 SIT. Zato znaša sodna taksa za sodbo in sklep, upoštevaje sodno takso za sklep o izvršbi, 12.000,00 SIT in ne 13.200,00 SIT, kot je nepravilno ugotovilo sodišče prve stopnje. Sodišče druge stopnje tožeči stranki še pojasnjuje, da pritožbene trditve, ki se nanašajo na utemeljenost njenega zahtevka, niso predmet tega postopka, v katerem se obravnava sklep o odmeri dolgovane sodne takse. V kolikor tožnica ni bila zadovoljna s sodno odločbo, bi se morala zoper njo pritožiti. Iz teh razlogov je sodišče druge stopnje pritožbi tožeče stranke delno ugodilo in izpodbijani sklep razveljavilo glede plačila takse za sodbo in sklep v znesku 1.200,00 SIT, v preostalem delu pa pritožbo zavrnilo kot neutemeljeno in sklep sodišča prve stopnje potrdilo (3. točka 365. člena ZPP).

ZST člen 3,  3/2,  4,  4/2,  4/2-2,  3,  3/2,  4,  4/2,  4/2-2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.